## El Consell ratifica la declaració d’emergència de la contractació d’ascensors a València Sud per a millorar l’accessibilitat de l’estació

*** Els elevadors, amb un pressupost de 218.956 euros, estaran situats en les dos andanes i en el vestíbul d’entrada al pàrquing gratuït dissuasiu
* La inversió en el complex, entre renovació de la platja de vies, accessibilitat i rehabilitació d’instal·lacions, supera els 50 milions d’euros**

El Ple del Consell ha ratificat la declaració d’emergència de la contractació d’ascensors a València Sud per a millorar l’accessibilitat de l’estació per valor de 218.956 euros, IVA exclòs.

En concret, l’empresa pública ha adjudicat la compra de tres ascensors per a València Sud amb l’objectiu de donar un nou impuls en la seua reconstrucció després dels danys patits per la riuada del 29 d’octubre i avançar en la consecució d’una estació plenament accessible i intermodal.

Els ascensors estaran situats en dos andanes i en el vestíbul d’entrada al pàrquing gratuït dissuasiu de València Sud en la nova estació, que estarà condicionada per a persones amb mobilitat reduïda (PMR).

Cal assenyalar que, de les 147 estacions, baixadors i estacions de metro i tramvia que componen Metrovalencia, València Sud és l’única que actualment no és accessible per a este col·lectiu, per la qual cosa, quan finalitzen els treballs, la xarxa d’FGV en la província de València serà 100 % accessible.

Els elevadors facilitaran la mobilitat en el pas inferior que s’està construint per a accedir a les andanes de l’estació des de l’aparcament gratuït dissuasiu que permetrà que València Sud es convertisca en un gran nexe intermodal amb 506 places d’aparcament, 14 destinades a PMR, i accés ciclopedestre.

**Inversió milionària**

Esta actuació està inclosa en les obres d’emergència de renovació de la platja de vies del complex València Sud, a on es troben les oficines centrals d’FGV, el lloc de comandament, els tallers de metro de les línies 1 i 2, l’estació mateixa i diferents departaments de l’empresa pública, com línia aèria, sindicats, menjador, patrimoni, etcètera, i que té un pressupost de 28,9 milions d’euros, IVA inclòs.

Les noves instal·lacions entraran en servici a finals d’este mateix any. Mentrestant, els viatgers continuaran utilitzant els accessos habituals existents abans del 29 d’octubre.

Els treballs també permetran elevar les cotes de l’estació per a minimitzar danys davant de fenòmens meteorològics extrems. La instal·lació està dissenyada amb mentalitat de resiliència contra les inundacions, com demostra el fet que el lloc de comandament se situe en la primera planta o que l’estació mateixa s’ha elevat un metre.

**Renovació de la platja de vies**

Com a part d’este contracte, FGV executa, des de novembre de 2024, els treballs de renovació de les vies d’accés i les auxiliars de València Sud, que inclouen la rehabilitació de 8 vies destinades a la circulació de trens que presten el servici i d’altres 20 de caràcter auxiliar per al manteniment i l’accés als tallers. En total, es renoven 10.000 metres de vies.

Al seu torn, s’han adjudicat obres per més de 23 milions d’euros per a reconstruir el conjunt d’instal·lacions que integren el complex mencionat de València Sud.

Fecha: 26/08/2025